
DIRECȚIA DE ASISTENȚĂ SOCIALĂ
Compartiment servicii sociale și prevenire marginalizare socială
Nr. 275 din 14.01.2025


RAPORT DE SPECIALITATE
pentru aprobarea Planului anual de acțiune privind serviciile sociale administrate și finanțate din bugetul Municipiului Marghita pentru anul 2025

Direcția de Asistență Socială este înființată în baza Hotărârii Consiliului Local al Municipiului Marghita nr. 183 din 28 septembrie 2021 privind modificarea și completarea Organigramei și a Statului de funcții ale aparatului de specialitate al primarului Municipiului Marghita și a celorlalte instituții subordonate și aprobarea Regulamentului de organizare și funcționare al aparatului de specialitate al primarului Municipiului Marghita și a celorlalte instituții subordonate ca urmare a înființării Direcției de Asistență Socială.
Primăria Municipiului Marghita - Direcția de Asistență Socială este acreditată ca furnizor de servicii sociale, pe perioadă nedeterminată, conform certificatului de acreditare Seria AF nr. 009417 eliberat de către Ministerul Muncii și Solidarității Sociale la data de 22.02.2024.
Direcția de Asistență Socială elaborează anual Planul de acțiune privind serviciile sociale administrate și finanțate din bugetul Municipiului Marghita, în conformitate cu prevederile Legii asistenței sociale nr. 292 / 2011, cu modificările și completările ulterioare și ale Anexei nr.2 la Hotărârea Guvernului nr. 797 / 2017 pentru aprobarea regulamentelor-cadru de organizare şi funcţionare ale serviciilor publice de asistenţă socială şi a structurii orientative de personal, cu modificările și completările ulterioare.
În conformitate cu prevederile Ordinului nr. 1086 / 2018 privind aprobarea modelului–cadru al Planului anual de acțiune privind serviciile sociale administrate și finanțate din bugetul consiliului județean / consiliul local / Consiliul General al Municipiului București, Planul anual de acțiune privind serviciile sociale administrate și finanțate din bugetul Municipiului Marghita pentru anul 2025 cuprinde în principal date privind administrarea, înființarea și finanțarea serviciilor sociale, planificarea activităților de informare a publicului cu privire la serviciile sociale existente la nivel local / județean și programul de formare și îndrumare metodologică a personalului care lucrează în domeniul serviciilor sociale.
Planul anual de acțiune mai cuprinde și măsuri specifice de îmbunătățire a sistemului de asistență socială, date detaliate privind numărul și categoriile de beneficiari, programul de contractare a serviciilor de la furnizorii privați, programul de subvenționare, bugetul estimat și sursele de finanțare, propuneri elaborate de către Direcția de Asistență Socială a Municipiului Marghita, reprezentând transfigurarea în obiective a tuturor factorilor analizați în procesul de realizare și dezvoltare a unui sistem coerent, adaptat nevoilor locale ale Municipiului Marghita. Planul anual de acțiune urmărește dezvoltarea serviciilor promovate, precum și crearea altora noi, pentru acoperirea unor cerințe tot mai crescânde, pe fondul accentuării gradului de sărăcie.
În cadrul Direcției de Asistență Socială Marghita, măsurile de asistență socială se realizează consecvent și cu prioritate în favoarea persoanelor și familiilor în dificultate sau susceptibile de a deveni social - dependente, pentru prevenirea sau ameliorarea situației de dificultate și atenuare a consecințelor acesteia, precum și pentru menținerea unui nivel decent de viață al persoanei sau familiei, prin acordarea unui sprijin suplimentar constând în prestații și servicii sociale. Acestea reprezintă ansamblul de activități realizate pentru a răspunde nevoilor sociale, precum și celor speciale, individuale, familiale sau de grup, în vederea prevenirii și combaterii riscului de excluziune socială și creștere a incluziunii sociale. Serviciile sociale sunt servicii de interes general și se organizează în forme / structuri diverse, în funcție de specificul activității / activităților derulate și de nevoile particulare ale fiecărei categorii de beneficiari.
Serviciile sociale au caracter pro activ și presupun o abordare integrată a nevoilor persoanei, în relație cu situația socio-economică, starea de sănătate, nivelul de educație și mediul social de viață al acesteia. Toate aceste măsuri sunt centrate pe respectarea interesului major al persoanei în dificultate, respectarea drepturilor și libertăților proprii, dreptul la opinie și libera alegere a măsurii sociale potrivite fiecărui caz.
În vederea facilității accesului la aceste măsuri, în desfășurarea activității Direcției de Asistență Socială Marghita se pune accent pe dezvoltarea serviciilor de informare și centralizare a informațiilor privind obiectivele sociale și serviciile sociale la care poate apela persoana, dar în același timp dezvoltarea unei relații nu numai informaționale cu cetățeanul, ci și stimulative și participative.
Un rol important în procesul de acordare a serviciilor sociale îl are desfășurarea de acțiuni ce vizează prevenirea situațiilor de risc și combatere a acestora prin educarea și informarea adecvată a tinerilor, părinților și familiilor în ansamblul lor.
Din perspectiva funcțională, acordarea serviciilor de asistență socială este concepută ca un sistem de acțiuni specifice, care trebuie să asigure realizarea obiectivului său major, asistarea persoanelor care, din cauza unor motive de natură economică, fizică, psihică sau socială, nu au posibilitatea să-și asigure nevoile sociale, să-și dezvolte propriile capacități și competențe pentru integrarea socială.
Planul strategic se bazează pe respectarea următoarelor principii și valori:
· solidaritatea socială, potrivit căreia întreaga comunitate participă la sprijinirea persoanelor vulnerabile care necesită suport și măsuri de protecție socială pentru depășirea sau limitarea unor situații de dificultate, în scopul asigurării incluziunii sociale a acestei categorii de populație;
· subsidiaritatea, potrivit căreia, în situația în care persoana sau familia nu își poate asigura integral nevoile sociale, intervin colectivitatea locală și structurile ei asociative și complementar, statul;
· universalitatea, potrivit căreia fiecare persoană are dreptul la asistență socială, în condițiile prevăzute de lege;
· respectarea demnității umane, potrivit căreia fiecărei persoane îi este garantată dezvoltarea liberă și deplină a personalității, îi sunt respectate statutul individual și social și dreptul la intimitate și protecție împotriva oricărui abuz fizic, psihic, intelectual, politic sau economic;
· abordarea individuală, potrivit căreia măsurile de asistență socială trebuie adaptate situației particulare de viață ale fiecărui individ;
· parteneriatul, potrivit căruia autoritățile publice centrale și locale, instituțiile publice și private, organizațiile neguvernamentale, instituțiile de cult recunoscute de lege, precum și membrii comunității stabilesc obiective comune, conlucrează și mobilizează toate resursele necesare pentru asigurarea unor condiții de viață decente și demne pentru persoanele vulnerabile;
· participarea beneficiarilor, potrivit căreia beneficiarii participă la formularea și implementarea politicilor cu impact direct asupra lor, la realizarea programelor individualizate de suport social și se implică activ în viața comunității, prin intermediul formelor de asociere sau direct, prin activități voluntare desfășurate în folosul persoanelor vulnerabile;
· nediscriminarea, potrivit căreia persoanele vulnerabile beneficiază de măsuri și acțiuni de protecție socială fără restricție sau preferință față de rasă, naționalitate, origine etnică, limbă, religie, categorie socială, opinie, sex ori orientare sexuală, vârstă, apartenență politică, dizabilitate, boală cronică necontagioasă, infectare HIV, sau apartenență la o categorie defavorizată;
· respectarea dreptului la autodeterminare, potrivit căreia fiecare persoană are dreptul de a face propriile alegeri, indiferent de valorile sale sociale, asigurându-se că acestea nu amenință drepturile sau interesele legitime ale celorlalți;
· activizarea, potrivit căreia măsurile de asistență socială au ca obiectiv final încurajarea ocupării, în scopul integrării / reintegrării sociale și creșterii calității vieții persoanei și întărirea nucleului familial;
· caracterul unic al dreptului la beneficiile de asistență socială, potrivit căruia pentru aceeași nevoie sau situație de risc social se poate acorda un singur beneficiu de același tip;
· proximitatea, potrivit căreia serviciile sunt organizate cât mai aproape de beneficiar, pentru facilitarea accesului și menținerea persoanei cât mai mult posibil în propriul mediu de viață;
· complementaritatea și abordarea integrată, potrivit cărora, pentru asigurarea întregului potențial de funcționare socială a persoanei ca membru deplin al familiei, comunității și societății, serviciile sociale trebuie corelate cu toate nevoile beneficiarului și acordate integrat cu o gamă largă de măsuri și servicii din domeniul economic, educațional, de sănătate, cultural, etc.;
· concurența și competitivitatea, potrivit cărora furnizorii de servicii sociale publici și privați trebuie să se preocupe permanent de creșterea calității serviciilor acordate și să beneficieze de tratament egal pe piața serviciilor sociale;
· egalitatea de șanse, potrivit căreia beneficiarii, fără niciun fel de discriminare, au acces în mod egal la oportunitățile de împlinire și dezvoltare personală, dar și la măsurile și acțiunile de protecție socială;
· confidențialitatea, potrivit căreia, pentru respectarea vieții private, beneficiarii au dreptul la păstrarea confidențialității asupra datelor personale și informațiilor referitoare la viața privată și situația de dificultate în care se află;
· echitatea, potrivit căreia toate persoanele care dispun de resurse socio-economice similare, pentru aceleași tipuri de nevoi, beneficiază de drepturi sociale egale;
· focalizarea, potrivit căreia beneficiile de asistență socială și serviciile sociale se adresează celor mai vulnerabile categorii de persoane și se acordă în funcție de veniturile și bunurile acestora;
· dreptul la liberă alegere a furnizorului de servicii, potrivit căruia beneficiarul sau reprezentantul legal al acestuia are dreptul de a alege liber dintre furnizorii acreditați.
La întocmirea planului anual de acțiune s-a avut în vedere și scopul Direcției de Asistență Socială Marghita, respectiv Prevenirea sau limitarea unor situații de dificultate sau vulnerabilitate care pot duce la marginalizare sau excluziune socială.

Grupuri și persoane defavorizate cu nevoi speciale care fac obiectul măsurilor propuse prin planul de acțiune:
1. COPII:
· Din familii aflate în situație de risc: fără venituri, cu venituri foarte mici sau care beneficiază de venit minim de incluziune;
· Copii aflați în risc de abandon școlar;
· Cu alte probleme majore de sănătate ca o consecință a sărăciei;
· Cu dizabilități / încadrați în grad de handicap;
· Ai căror părinți sunt plecați la muncă în străinătate;
· Ai căror părinți se află în divorț;
· Delincvenți juvenili etc.
2. TINERI:
· Tineri aflați în stare de abandon școlar;
· Cu dizabilități / încadrați în grad de handicap;
· Ai căror părinți sunt plecați la muncă în străinătate;
· Ai căror părinți se află în divorț;
· Delincvenți, etc.
3. ALTE GRUPURI ȘI PERSOANE VULNERABILE:
· Persoane adulte fără adăpost;
· Persoane sau familii fără venituri sau cu venituri foarte mici;
· Persoane fără acte de identitate;
· Familii lipsite de locuință sau care au condiții precare de locuit;
· Familii aflate în risc de abandon familial;
· Persoane cu deficiențe: fizice, psihice etc. neîncadrate în grad de handicap și neluate în evidența serviciilor de specialitate;
· Femei / mame defavorizate: fără adăpost, sărace, singure, cu mulți copii minori, abuzate, victime ale violenței domestice;
· Vârstnici singuri, dependenți, fără reprezentanți legali, fără venituri, cu probleme de sănătate, marginalizați social etc.
În vederea întocmirii Planului anual de acțiune privind serviciile sociale administrate și finanțate din bugetul Municipiului Marghita pentru anul 2025, Direcția de Asistență Socială din cadrul aparatului de specialitate al primarului Municipiului Marghita a consultat, conform Adresei nr. 12028 / 31.10.2024, furnizorii de servicii sociale, publici și privați acreditați, din Municipiul Marghita, înscriși în Registrul electronic unic al serviciilor sociale (Furnizori de Servicii Sociale acreditați în baza Legii nr. 197 / 2012 și Servicii Sociale licențiate în baza Legii nr. 197 / 2012). Ca urmare a consultării susmenționate, s-au înregistrat următoarele răspunsuri la solicitarea Direcției de Asistență Socială, fiind încheiat Procesul – verbal înregistrat sub nr. 271 din 14.01.2025;
· Adresa FN/01.11.2024 înregistrată la UAT Municipiul Marghita sub nr. 12060/01.11.2024 a Asociației Speranță pentru Schimbare, cu sediul în Municipiul Marghita, str. Nicolae Bălcescu, nr. 79, județul Bihor;
· Adresa FN/05.11.2024 înregistrată la UAT Municipiul Marghita sub nr. 12246/06.11.2024 a Asociației We Can Learn Center, cu punct de lucru în Municipiul Marghita, str. Garoafei, nr. 3, bl. PB1, ap. 1, parter, județul Bihor;
· Adresa nr. 571/05.11.2024 înregistrată la UAT Municipiul Marghita sub nr. 12286/06.11.2024 a Fundației Creștine Elim, cu sediul în Municipiul Marghita, str. Nicolae Bălcescu, nr. 79, județul Bihor;
· Adresa FN / 11.11.2024 înregistrată la UAT Municipiul Marghita sub nr. 12467/11.11.2024 a Asociației Caritas Catolica Oradea, cu puncte de lucru în Municipiul Marghita, str. Crișan, nr. 5 și str. Bihorului, nr. 9 - 11, județul Bihor;
· Adresa FN / 12.12.2024 înregistrată la UAT Municipiul Marghita sub nr. 13939 / 12.12.2024 a Asociației Kecenlet, cu sediul în Municipiul Marghita, sat Cheț, nr. 118, județul Bihor.
Planul anual de acțiune se aprobă prin hotărâre a consiliului local și poate fi modificat:
· în urma apariției unor modificări în structura Direcției de Asistență Socială;
· în urma apariției unor modificări legislative în domeniu.
Direcția de Asistență Socială din cadrul aparatului de specialitate al primarului Municipiului Marghita propune finanțarea în anul 2025, în baza Legii nr. 350 / 2005 privind regimul finanțărilor nerambursabile din fonduri publice alocate pentru activități nonprofit de interes general, cu modificările și completările ulterioare și ale Ordinului nr. 1086 / 2018 privind aprobarea modelului – cadru al Planului anual de acțiune privind serviciile sociale administrate și finanțate din bugetul consiliului județean / consiliului local / Consiliului General al Municipiului București, a următoarelor tipuri de servicii sociale licențiate și furnizate de către furnizori acreditați de servicii sociale:
· Servicii de asistență comunitară;
· Cantine sociale pentru persoane în risc de sărăcie;
· Unități de îngrijire la domiciliu;
· Cămine pentru persoane vârstnice;
· Centre de zi de asistență și recuperare pentru persoane vârstnice;
· Locuințe protejate pentru persoane adulte cu dizabilități;
· Centre de zi pentru persoane adulte cu dizabilități;
· Centre de zi pentru copii aflați în risc de separare de părinți.
Bugetul estimativ propus pentru finanțarea activităților non-profit de interes general (ONG-uri) pentru anul 2025 este 121.560 lei.
Față de cele prezentate mai sus și având în vedere:
· referatul de aprobare al Primarului Municipiului Marghita nr.274 din 14.01.2025, în calitate de inițiator al proiectului de hotărâre pentru aprobarea Planului anual de acțiune privind serviciile sociale administrate și finanțate din bugetul Municipiului Marghita pentru anul 2025;
· prevederile art. 3 alin. (2) și art. 5 din Anexa nr. 2 a Hotărârii de Guvern nr. 797 / 2017 pentru aprobarea regulamentelor - cadru de organizare şi funcţionare ale serviciilor publice de asistenţă socială şi a structurii orientative de personal, cu modificările și completările ulterioare;
· prevederile Ordinului nr. 1086 / 2018 privind aprobarea modelului - cadru al Planului anual de acțiune privind serviciile sociale administrate și finanțate din bugetul consiliului local;
· Legea asistenței sociale nr. 292 / 2011, cu modificările și completările ulterioare, respectiv art. 112 alin. (1) și alin. (3) lit. b), art. 118 alin. (1) – alin. (3) și art. 119 alin. (1);
· Legea nr. 272 / 2004 privind protecția și promovarea drepturilor copilului, republicată cu modificările și completările ulterioare;
· Legea nr. 197 / 2012 privind asigurarea calității în domeniul serviciilor sociale, cu modificările și completările ulterioare;
· prevederile Ordonanței de Urgență a Guvernului nr. 57/2019 privind Codul Administrativ, cu modificările și completările ulterioare, respectiv art. 129 alin. (1) și alin. (2) lit. b) și d), alin. (4) lit. e) și alin. (7) lit. b) precum și ale art. 139 alin. (1) și art. 196 alin. (1) lit. a);
Propun adoptarea de către Consiliul Local al Municipiului Marghita a proiectului de hotărâre pentru aprobarea Planului anual de acțiune privind serviciile sociale administrate și finanțate din bugetul Municipiului Marghita pentru anul 2025, prevăzut în Anexa care face parte integrantă din acesta.

